Ако сте пострадали след ПТП, Вие имате право на обезщетение за неимуществени вреди от застрахователя по “Гражданска отговорност” на виновния водач. Застрахователят следва  да Ви възстанови и разходите за лечение и рехабилитация, както и тези от пропуснати ползи вследствие на инцидента. При определянето на обезщетение от първостепенно значение е класифицирането на телесното увреждане като тежка, средна или лека телесна повреда съгласно разпоредбите на Наказателния кодекс.   Според чл. 128, ал. 2 от НК телесната повреда е тежка, ако е причинено: продължително разстройство на съзнанието; постоянна слепота с едното или с двете очи; постоянна глухота; загуба на речта; детеродна неспособност; обезобразяване, което причинява завинаги разстройство на речта или на сетивен орган; загуба на единия бъбрек, слезката или на крило на белия дроб; загуба или осакатяване на крак или ръка; постоянно общо разстройство на здравето, опасно за живота. Според чл. 129, ал.2 от НК телесната повреда е средна, ако е причинено: трайно отслабване на зрението или слуха; трайно затрудняване на речта, на движението на крайниците, снагата или врата, на функциите на половите органи без причиняване на детеродна неспособност; счупване на челюст или избиване на зъби, без които се затруднява дъвченето или говоренето; обезобразяване на лицето или на други части от тялото; постоянно разстройство на здравето, неопасно за живота, или разстройство на здравето, временно опасно за живота; наранявания, които проникват в черепната, гръдната и коремната кухина. Съгласно чл. 130, ал. 1 НК телесната повреда е лека, във всички случаи на разстройство на здравето, извън изброените в чл. 128 и 129 НК. При разглеждане на претенцията от застрахователя, телесното увреждане ще бъде определено съгласно изброените характеристики. Освен това за да бъде определено обезщетение ще бъдат  взети предвид и други фактори касаещи здравето и причините за настъпване на ПТП.   Ако не сте удовлетворени от предложения размер на финансова компенсация и предявите иск в съда, обезщетението ще бъде определено по съдебен ред. В съдебния процес, за определяне на обезщетението  освен характера и тежестта на увреждането ще бъдат взети предвид множество обстоятелства, сред които периода на възстановяване, наличието на последващи усложнения на здравето, възрастта на пострадалото лице, начина на настъпване на ПТП, както и степента на съпричиняване (т.е. приноса на пострадалия за произшествието). Не на последно място, обезщетението следва да бъде съобразено с трайно установената практика на съдилищата, която позволява да се предвиди какъв ще е евентуалният му размер. В случай, че сте получили наранявания след ПТП, е добре да се обърнете към опитен адвокат в сферата на застрахователното право, който ще Ви съдейства в получаването на справедливо обезщетение.